তবে এত অভাবের মাঝেও এই কুমারটুলিই আবার অনেকের মুখে দুমুঠো অন্নের ব্যবস্থা করে হাসি ফোটাচ্ছে। অনেক গ্রাম থেকে দরিদ্র পরিবারের কেউ কেউ এসে ঠাকুর তৈরির কাজ করে কিছু টাকা উপার্জন করে নিয়ে যাচ্ছেন। ঠাকুর তৈরির মরশুম শেষে দেশে ফিরে যান এঁরা। বছরের বাকি সময়টা সেখানে ভাগচাষ বা নিজের জমি চাষ করেন। ঘুরতে ঘুরতে তেমনই এক জনের সঙ্গে আলাপ হয়ে গেল। মুর্শিদাবাদের, জীবন। জীবন বেশ ক’বছর ধরেই এখানে আসছেন। পেটের দায়ে শহরে এসে এখানেই তাঁর এই কাজে হাতেখড়ি। তাঁর পরিবারের কেউই কোনো দিন ঠাকুর তৈরির কাজ করেননি। জীবনের কাছেই জানলাম, ৯টা থেকে ৯টা তাঁর ডিউটি। মাঝে ১ ঘণ্টা বিশ্রাম। তার মধ্যেই নিজে হাতে রান্না করে, খেয়ে, বিশ্রাম করে, আবার হাত দিতে হয় কাজে। এখন যে দারুণ ব্যস্ততা। কথা বলা কেন, দাঁড়িয়ে নিশ্বাস ফেলার মতো সময় নেই কারও। জীবনরা আগস্টের আগেই চলে আসেন। এর পর টানা কয়েকটা মাস এখানেই থাকেন। মরশুম শেষ হলে গ্রামে ফিরে আবার চাষের কাজে হাত লাগান। জীবনই জানালেন, তাঁর মতো এমন অনেকেই এখানে এসে কাজ করছেন। তবে সব কাজ সবাই করতে পারেন না। দানবদলনীর চক্ষুদানের কাজ করেন বিশেষ কয়েক জন শিল্পী। এমন চক্ষুদাতার সংখ্যা ৪-৫ জন। এই ৪-৫ জনই গোটা পটুয়াপাড়ায় দেবতার চোখ আঁকার কাজ করেন।